19-årige Emilie Henriksen fra Støvring Gymnasium og hendes gymnasiekammerater synes, der sker for lidt med den grønne omstilling  i Rebild Kommune.

19-årige Emilie Henriksen går i 3. g. på Støvring Gymnasium. Hun har været medlem af gymnasiets miljøudvalg, siden hun begyndte i 1. g. - Der er altid god stemning om klima- og miljøpolitik her på gymnasiet. Jeg tror, det er noget, der fylder rigtig meget for unge idag, siger hun. I løbet af gymnasietiden har hun været med til at præge gymnasiet i en grønnere retning. - Hvis man tager sin egen kop med til te eller kaffe, så kan man mindske brugen af en-gangs-service, siger Emilie. På parkeringspladsen er den grønne omstilling også godt i gang. Der er installeret tre ladestationer til el-biler. - Det er bare et af de tiltag, miljøudvalget har været med til at få til at ske. Det er vi superglade for, lyder det fra Emilie. Kan afgøre, hvor krydset sættes Eleverne vil forsøge at præge kommunens politikere. Tirsdag aften var der debat mellem spidskandidaterne til kommunalvalget på gymnasiet i samarbejde med Det Grønne Råd Rebild. - Det, vi gerne vil snakke med dem om, er, hvad de egentlig har tænkt sig at gøre, og hvordan de har tænkt sig at nå målene, siger Emilie og fortsætter: - Klimaet betyder supermeget for mig, og det kommer helt sikkert til at få en afgørende betydning for, hvor jeg kommer til at sætte mit kryds.